Diari Oficial de la Generalitat Valenciana


Sumari del DOGV 3491, del 10-05-1999 (1999/4034)

ORDRE de 6 d'abril de 1999, de la Conselleria de Cultura, Educació i Ciència, per la qual s'oferixen ajudes econòmiques individuals per a activitats de formació permanent del professorat.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3491

Data del DOGV
:   10-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4034


Data del document
:   06-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * ajuda pública
    * formació del professorat
    * personal docent
    * reciclatge professional

ORDRE de 6 d'abril de 1999, de la Conselleria de Cultura, Educació i Ciència, per la qual s'oferixen ajudes econòmiques individuals per a activitats de formació permanent del professorat. [1999/X4034]
  
En la nova ordenació del sistema educatiu es reconeix la formació permanent del professorat com una responsabilitat de les administracions educatives, que hauran d'establir els mitjans oportuns per a afavorir-la.
  
Amb la finalitat de facilitar al professorat la possibilitat d'elegir, per ell mateix, opcions de formació permanent i de promoció academicoprofessional, la Conselleria de Cultura, Educació i Ciència convoca anualment ajudes econòmiques individuals per a l'assistència a activitats de formació que es realitzen tant a la Comunitat Valenciana i en la resta de l'Estat, com en l'estranger.
  
Per tot açò, d'acord amb les competències que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar ajudes econòmiques individuals destinades a finançar activitats de formació del personal docent i del personal laboral especialista de nivells no universitaris de la Comunitat Valenciana.
  
Segon
  
Aprovar les bases per què es regirà esta convocatòria que s'inclouen en l'annex I i oferir les modalitats d'ajudes econòmiques segons l'annex II.
  
Tercer
  
El finançament d'esta convocatòria corre a càrrec del capítol IV, del programa 421.30, dels pressupostos de la Generalitat Valenciana per a l'any 1999.
  
L'import global màxim destinat a estes convocatòries i les línies de subvenció per què es farà efectiu seran les següents:
  
Modalitats Import Línia de subvenció
  
A, B i C 99.100.807 PTA 402/000/99
  
D 75.722.100 PTA 406/000/99
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la facultat de concedir estes ajudes.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present ordre, que posa fi la via administrativa, els interessats podran interposar recurs contenciós administratiu, davant del Tribunal Superior de Justícia de la Comunitat Valenciana en el termini de dos mesos o deu dies si s'opta per seguir el procediment per a la protecció dels drets fonamentals de la persona, comptats ambdós des de la seua publicació. Tot això de conformitat amb allò que s'ha disposat en els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 6 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Primera. Objectiu de les ajudes
  
Es convoquen ajudes per a sufragar les despeses totals o parcials d'assistència a jornades, congressos, seminaris o reunions d'índole anàloga, màsters i també de cursos de formació i perfeccionament o per a l'ampliació d'estudis en universitats i centres d'investigació i perfeccionament del professorat, la finalitat de la qual siga l'actualització científica, lingüística, didàctica o metodòlogica, que tinguen lloc tant a la Comunitat Valenciana com en la resta de l'Estat o en l'estranger.
  
Segona. Modalitats d'ajudes
  
Es podran sol·licitar les modalitats d'ajudes següents:
  
\* Modalitat A
  
Activitats: jornades, congressos, seminaris, cursos de formació i de perfeccionament i altres activitats de formació. S'inclouen també en esta modalitat els cursos d'especialització regulats per l'Ordre d'11 de gener de 1996 del Ministeri d'Educació i Ciència (BOE 23-1-96), convocats o autoritzats per la Direcció General d'Ordenació i Innovació Educativa i Política Lingüística.
  
Lloc de realització: Comunitat Valenciana i la resta de l'Estat.
  
\* Modalitat B
  
Activitats: jornades, congressos, seminaris, màsters, cursos postgrau, cursos de formació i de perfeccionament i altres activitats de formació.
  
Lloc de realització: estranger.
  
\* Modalitat C
  
Activitats: màsters, cursos postgrau i estudis acadèmics de tercer cicle encaminats a l'obtenció del doctorat.
  
Lloc de realització: Comunitat Valenciana i la resta de l'Estat.
  
\* Modalitat D
  
Activitats: estudis acadèmics encaminats a l'obtenció d'una titulació universitària (només estudis de 1r i 2n cicle).
  
Lloc de realització: Comunitat Valenciana i la resta de l'Estat.
  
Tercera. Condicions de participació
  
Les ajudes es concediran per a activitats que pertanguen a alguna de les modalitats indicades i que complisquen les condicions següents:
  
1. Per a les modalitats A i B, el període de realització de l'activitat serà el següent:
  
1.1 Activitats realitzades entre l'1 de gener de 1999 fins al 30 de setembre de 1999.
  
1.2 Activitats realitzades entre l'1 d'octubre de 1999 fins al 31 de desembre de 1999, o iniciades abans de l'1 d'octubre i finalitzades abans del 31 de desembre.
  
1.3 Activitats biennals celebrades al llarg del curs 1998-99, se sol·licitaran a través de la present convocatòria, per correspondre esta a l'any natural que acaba l'activitat.
  
2. L'activitat realitzada tindrà una duració mínima de 3 dies o 15 hores lectives per a la modalitat A i de 5 dies o 25 hores lectives en la modalitat B.
  
3. Les ajudes sol·licitades per la modalitat D es concediran exclusivament per a sufragar totalment o parcialment les despeses de matrícula, per al curs 1998/99, del 1r i 2n cicle d'estudis universitaris en universitats tant de la Comunitat Valenciana com de la resta de l'Estat.
  
4. Les ajudes sol·licitades per la modalitat C es concediran exclusivament per a sufragar totalment o parcialment les despeses de matrícula , per al curs 1998/99 dels estudis de màsters, cursos postgrau i estudis acadèmics del 3er cicle encaminats a l'obtenció del doctorat en universitats, tant de la Comunitat Valenciana com de la resta de l'Estat.
  
5. Els participants només podran sol·licitar una ajuda per cada una de les modalitats A, B, i C, i ho faran en el mateix model de sol·licitud, concedint-se, en el cas de complir els requisits de la convocatòria, l'ajuda de major quantia. La modalitat D és compatible amb la resta de modalitats i se sol·licitarà a través d'un altre model d'instància.
  
6. El fet d'haver rebut una ajuda no implica la concessió de permís dins de l'horari laboral, ni establix el reconeixement de l'activitat de formació per a la seua acreditació i obtenció de complement retributiu
  
Quarta. Beneficiaris
  
Podran ser beneficiaris d'ajudes econòmiques corresponents a les modalitats A, B i C:
  
- El personal docent que està en situació de servici actiu o que exercix funcions de suport escolar en centres públics de nivell no universitari dependents de la Conselleria de Cultura, Educació i Ciència, i en unitats de centres privats concertats de nivell no universitari de la Comunitat Valenciana.
  
- El personal laboral especialista dependent de la Conselleria de Cultura, Educació i Ciència, i que presta els seus servicis en centres d'esta Conselleria.
  
- El personal que exercix la funció inspectora o que ocupa llocs de treball classificats com docents en la relació de llocs de treball de la Conselleria de Cultura, Educació i Ciència.
  
Podran ser beneficiaris d'ajudes econòmiques corresponents a la modalitat D els funcionaris docents dependents de la Conselleria de Cultura, Educació i Ciència. Si les disponibilitats pressupostàries no permeteren atendre totes les sol·licituds presentades, tindran preferència els funcionaris de carrera docent respecte als interins.
  
Quinta. Requisits dels sol·licitants
  
Podrà sol·licitar estes ajudes tot el personal assenyalat en la base quarta: beneficiaris, i que complisca les següents condicions:
  
a) No rebre ajuda o beca suficient de qualsevol administració o entitat pública o privada, nacional o internacional per a la cobertura de les despeses de l'activitat de formació que es vol realitzar.
  
b) No haver rebut ajuda a través del programa Lingua, Arion o Comenius, acció 3.2 de l'any 1999, excepte les sol·licituds per la modalitat D.
  
c) Presentar la documentació requerida en la base sisena i complir les condicions de participació de la base tercera.
  
El no compliment d'algun d'estos requisits serà motiu d'exclusió de la convocatòria.
  
Sisena. Documentació
  
Per a formalitzar les sol·licituds es presentarà la documentació següent:
  
1. Modalitats A , B i C (Activitats realitzades fins al 30 de setembre de 1999).
  
1.1 Instància de sol·licitud original impresa que estarà a disposició dels interessats a les direccions territorials de Cultura i Educació i en la Unitat d'Informació de la Conselleria de Cultura, Educació i Ciència.
  
1.2 Per a aquelles activitats de formació que no convoque la Conselleria de Cultura, Educació i Ciència, el sol·licitant presentarà l'original o fotocòpia de la convocatòria de l'activitat realitzada i detallarà els continguts, la duració i el lloc de rea1.
  
1.3 Relació detallada de les despeses: inscripció i ensenyaments, desplaçament i/o allotjament, sempre que estiguen degudament justificats.
  
1.4. Les activitats el període de realització de les quals abrace més d'un curs escolar, la justificació serà de les despeses imputables fins al 30 de setembre de 1999.
  
Es presentaran els originals o còpies compulsades o confrontades dels rebuts, factures i/o qualsevol altre justificant de despeses realitzades, legalment admés i que siga imputable a l'activitat per a la qual sol·licita l'ajuda.
  
1.5 Fotocòpia confrontada o compulsada del certificat de participació, expedit per l'entitat organitzadora de l'activitat, en el qual aparega la duració d'esta i la data d'iniciació i finalització de l'activitat o si no n'hi ha, una altra documentació que acredite fefaentment la participació del beneficiari en l'activitat per a la qual sol·licita l'ajuda.
  
1.6 Fotocòpia de la llibreta o compte corrent a nom del participant on figure el nombre de compte o llibreta i dades de l'entitat bancària.
  
2. Modalitats A i B (Activitats realitzades entre l'1 d'octubre al 31 de desembre de 1999, o iniciades abans de l'1 d'octubre i finalitzades abans del 31 de desembre).
  
2.1 Instància de sol·licitud original impresa que estarà a disposició dels interessats a les direccions territorials de Cultura i Educació, i en la Unitat d'informació de la Conselleria de Cultura, Educació i Ciència.
  
2.2 Per a aquelles activitats de formació que no convoque la Conselleria de Cultura, Educació i Ciència, el sol·licitant presentarà l'original o fotocòpia de la convocatòria de l'activitat a realitzar i detallarà els continguts, duració, dates i lloc de realització.
  
2.3 Relació detallada del pressupost de despeses: inscripció i ensenyaments, desplaçament i/o allotjament.
  
2.4 Fotocòpia de la llibreta o compte corrent a nom del participant on figure el nombre de compte o llibreta i dades de l'entitat bancària.
  
Una vegada finalitzada l'activitat i en el termini màxim de 10 dies naturals, el/la participant presentarà en el registre del Servei de Formació del Professorat (escala 5), de la Direcció General d'Ordenació, Innovació Educativa i Política Lingüística de la Conselleria de Cultura, Educació i Ciència, Av. de Campanar 32, la següent documentació:
  
a) Originals o còpies confrontades o compulsades dels rebuts, factures i/o qualsevol altre justificant de despeses realitzades, legalment admés i que siga imputable a l'activitat per a la qual sol·licita l'ajuda.
  
b) Fotocòpia confrontada o compulsada del certificat de participació, expedit per l'entitat organitzadora de l'activitat, en el qual aparega la duració d'esta i la data d'iniciació i finalització o si no n'hi ha, una altra documentació que acredite fefaentment la participació del beneficiari en l'activitat per què rep l'ajuda, sempre que estiga degudament justificada.
  
3. Modalitat D.
  
3.1 Instància de sol·licitud original impresa que estarà a disposició dels interessats a les direccions territorials de Cultura i Educació, i en la Unitat d'Informació de la Conselleria de Cultura, Educació i Ciència.
  
3.2 Original o còpia compulsada o confrontada del rebut o certificat que acredite el pagament total de la matricula.
  
3.3 Fotocòpia de la llibreta o compte corrent a nom del beneficiari on figure el número de compte o llibreta i dades de l'entitat bancària.
  
Setena. Termini i formalització de les sol·licituds
  
1. Les sol·licituds juntament amb la documentació corresponent, es presentaran en el Registre General de les direccions territorials de Cultura i Educació, a les Oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc de què s'indica en l'article 38 de la Llei de Règim Jurídic de les Administracions Públiques i del Procediment Administratiu Comú.
  
En tot cas, les sol·licituds es dirigiran a la direcció territorial de Cultura i Educació que corresponga segons el lloc de treball del sol·licitant.
  
2. La presentació de sol·licituds s'efectuarà en els terminis següents:
  
2.1 Per a la modalitat D
  
En el termini d'un mes a partir del dia següent de la publicació d'esta ordre en el Diari Oficial de la Generalitat Valenciana.
  
2.2 Per a les modalitats A , B i C
  
- Si l'activitat s'ha realitzat entre l'1 de gener i el 31 de setembre de 1999, o correspon al curs escolar 98/99 en el cas de les activitats biennals, el termini de presentació serà a partir de la publicació d'esta ordre en el Diari Oficial de la Generalitat Valenciana fins al 30 de setembre de 1999.
  
- Per a les activitats que es realitzen entre l'1 d'octubre i el 31 de desembre de 1999, el termini de presentació de sol·licituds finalitzarà el 22 d'octubre. S'inclouen en est termini les activitats que, iniciades en dates anteriors, finalitzen en est trimestre.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes i dies 24 i 31 de desembre, o qualsevol altre que reglamentàriament es declare com tal, s'entendran prorrogats fins al primer dia hàbil següent.
  
3. Segons l'article 71 de la Llei de Règim Jurídic de les Administracions Públiques i de Procediment Administratiu Comú, si la sol·licitud no reunix els requisits que assenyala esta en el seu article 70 i els exigits per la present Ordre, es requerirà a l'interessat o interessada perquè, en un termini de deu dies, esmene la falta o acompanye els documents preceptius. Si així no ho fera, se li tindrà per desistit en la seua petició, arxivant-se sense més tràmit, amb els efectes previstos en l'article 42.1 de la referida Llei.
  
Huitena. Comissió de selecció
  
La selecció de les sol·licituds, la realitzarà una comissió presidida pel director general d'Ordenació i Innovació Educativa i Política Lingüística o persona en qui delegue i constituïda per:
  
- El cap de Servei de Formació del Professorat.
  
- Els subdirectors d'Educació de les direccions territorials de Cultura i Educació o un representant seu designat/a pel director territorial.
  
- Un inspector/a d'educació que haja format part d'alguna de les comissions d'avaluació territorials, designat pel director general d'Ordenació i Innovació Educativa i Política Lingüística.
  
- Un assessor/a de CEFIRE d'entre els quals hagen format part d'alguna de les comissions territorials d'avaluació, designat pel director general d'Ordenació i Innovació Educativa i Política Lingüística.
  
Actuarà com a secretari/a, amb veu però sense vot, un funcionari/a de la Direcció General d'Ordenació i Innovació Educativa i Política Lingüística, designat/a pel director general.
  
A les reunions de la comissió de selecció podrà assistir, amb veu però sense vot, un/una representant de cada un dels sindicats que formen part de la Mesa Sindical Sectorial d'Educació.
  
La comissió de selecció tindrà facultats per a resoldre tots els dubtes que puguen aparéixer en la interpretació de les bases i la possibilitat d'entrevistar els sol·licitants si ho estima oportú.
  
La comissió de selecció disposarà la constitució de comissions d'avaluació territorials, a l'efecte de valorar les instàncies de sol·licitud. Estes comissions estaran formades, en cada una de les direccions territorials, pels membres següents:
  
- Com a president/a de la comissió d'avaluació el subdirector territorial d'Educació o un representant de la Direcció Territorial designat pel director territorial.
  
- Un inspector/a d'educació, designat pel director territorial de Cultura i Educació.
  
- Tres assessors/as de CEFIRE, designats pel director territorial de Cultura i Educació.
  
Actuarà com a secretari/a, amb veu però sense vot, un funcionari/a de la Direcció Territorial de Cultura i Educació, designat pel director territorial.
  
A les reunions de la comissió d'avaluació territorial podrà assistir, amb veu però sense vot, un/una representant de cada un dels sindicats que formen part de la Mesa Sindical Sectorial d'Educació.
  
Les citades comissions ajustaran la seua actuació al què disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
Novena. Criteris de selecció
  
\* Activitats de la modalitat A, B, i C.
  
Les sol·licituds seran seleccionades segons els criteris que es prioritzen a continuació:
  
- Les activitats específiques de tractament integrat de les tres llengües del currículum dins dels programes d'educació bilingüe enriquits, en el marc de l'Ordre de 30 de juny de 1998 de la Conselleria de Cultura, Educació i Ciència (DOGV de 14.7.1998).
  
- Els cursos d'especialització regulats per l'Ordre d'11 de gener de 1996 del Ministeri d'Educació i Ciència, convocats o autoritzats per la Direcció General d'Ordenació i Innovació Educativa i Política Lingüística.
  
- Activitats de formació relacionades amb l'etapa, cicle, àrea, especialitat o amb la funció que exercisca al centre, unitat o servei de treball del sol·licitant.
  
- Activitats de formació relacionades amb la tasca docent de contingut transversal.
  
Deu. Quantia de les ajudes
  
Les comissions territorials d'avaluació estudiaran les sol·licituds per cada una de les modalitats oferides, tenint en compte els criteris de selecció establits en la base novena, el compliment dels requisits exigits als participants en les bases tercera, quarta i quinta i la justificació o pressupost de despeses presentades. Una vegada realitzat l'estudi de les sol·licituds, la comissió de selecció, atenent a les disponibilitats pressupostàries, proposarà la quantia de les ajudes individualment.
  
En les modalitats A i B es valorarà el pressupost o les despeses que estiguen degudament justificats i corresponguen a inscripció i ensenyament, necessitat de desplaçament i/o allotjament al lloc de celebració de l'activitat. En el desplaçament es comptabilitzarà la distància més curta al lloc de realització de l'activitat, prenent com a referència el domicili o el centre de destinació del participant.
  
Cas de sol·licitar ajuda per més d'una modalitat, A, B i/ o C, només es podrà concedir, si és seleccionada, l'ajuda de major quantia.
  
En les modalitats C i D, es tindrà com a criteri de referència en la proposta de concessió d'ajuda l'import de la matrícula.
  
En les modalitats A i B que comporten pressupost, es tindrà com a criteri de referència est, sense perjudici que la concessió definitiva estiga supeditada a la justificació real de despeses.
  
En tot cas, les quanties de les ajudes no podran ser superiors a les quantitats següents:
  
Modalitat A - 110.000 PTA
  
Modalitat B - 150.000 PTA
  
Modalitat C - 125.000 PTA
  
Modalitat D - 75.000 PTA
  
Seran desestimades les sol·licituds d'ajuda que comporten despeses inferiors a la quantitat de 15.000 PTA.
  
L'import de les ajudes que es concedisquen no podrà ser de tal quantia que supere el cost de l'activitat desenrotllada pel beneficiari/a.
  
Onze. Calendari de resolucions
  
El calendari de resolució serà el següent:
  
1. Al mes de setembre de 1999, es concediran ajudes per a les sol·licituds corresponents a la modalitat D.
  
2. Al mes de desembre de 1999, es concediran ajudes per a les sol·licituds corresponents a les modalitats A, B i C.
  
Si no recau resolució expressa en el termini establit, les sol·licituds s'entendran desestimades, sense perjudici de què es dispose quan es dicte la resolució expressa.
  
La comissió de selecció, una vegada estudiats els informes enviats per les comissions d'avaluació territorials, farà pública la proposta provisional de resolució d'ajuda al tauler d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEFIRE i hi haurà un termini de 10 dies hàbils per a formular al·legacions davant de la comissió de selecció. Estes al·legacions es presentaran en el registre de les direccions territorials de Cultura i Educació.
  
Transcorregut est termini, una vegada estudiades i, si procedix, ateses estes al·legacions, la comissió de selecció formularà, en la dates indicades en esta base, davant de la Direcció General d'Ordenació i Innovació Educativa i Política Lingüística, una proposta de resolució de concessió o denegació. El director general d'Ordenació i Innovació Educativa i Política Lingüística resoldrà la convocatòria per delegació del conseller.
  
Les resolucions definitives de la Direcció General d'Ordenació i Innovació Educativa i Política Lingüística, per delegació del conseller de Cultura, Educació i Ciència, seran publicades en el Diari Oficial de la Generalitat Valenciana i contindran la relació de beneficiaris amb l'import de les ajudes concedides i la relació de sol·licituds d'ajudes desestimades indicant el motiu de desestimació.
  
Dotze. Renúncies
  
Una vegada publicada la relació provisional hi haurà un termini de 10 dies hàbils per a presentar la renúncia a la concessió de l'ajuda davant de la comissió seleccionadora. Estes renúncies es presentaran en el registre de les direccions territorials de Cultura i Educació.
  
Tretze. Percepció de les ajudes
  
1. Percepció de les ajudes
  
L'ajuda, practicades les retencions fiscals reglamentàries, es percebrà a partir de la publicació de la resolució en el Diari Oficial de la Generalitat Valenciana.
  
2. Tota alteració en les condicions que es tenen en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o entitats públiques o privades, podrà ocasionar la modificació de la resolució de la concessió. També procedirà la modificació de la resolució de la concessió, el reintegrament de l'excés que corresponga i el pagament de l'interés de demora des del moment del pagament de l'ajuda, quan el seu import siga de tal quantia que, aïlladament o en concurrència amb altres subvencions o ajudes de les administracions públiques o d'altres entitats públiques o privades, nacionals o estrangeres, supere el cost de l'activitat desenrotllada pel beneficiari/a.